Фор куэдым я хущхъуэгъуэщ
Къэбэрдей-Балъкъэрым иужьрей илъэсхэм зыужьыныгъэ щагъуэт ди щIыналъэм и экономикэр лъэныкъуэ куэдкIэ езыгъэфIакIуэу къалъытэ хьэрычэтыщIэ Iуэху мыин, ику ит жыхуэтIэхэм. Бизнес Iуэхур къызэхъулIэхэм хабжэ Налшык щыпсэу Хьэту (Бейтыгъуэн) Рае. Ар я унафэщIщ фом, бжьэм къыхах хущхъуэгъуэхэм елэжь «Тенториум» дунейпсо компанием и къудамэхэр ди республикэм щызыгъэлажьэхэм.
— Си хъуэпсапIэр унагъуэ къэс бжьэр цIыхум дежкIэ зэрысэбэпыр щагъэунэхунырщ, а псэущхьэ цIыкIум хущхъуэгъуэу къиугъуеифыр зыхуэдизым ахэр щыгъэгъуэзэнырщ, — жеIэ Рае.
Езы цIыхубзым и гугъу пщIмэ, псом ящхьэу къилъытэр гущIэгъулыуэ дунейм утетынырщ. Абы и щапхъэщ езым и къарурэ и гуащIэкIэ зэтриухуа бизнесым къыпыкI мылъкум и проценти 10-р псапэ Iуэхум зэрыхухихыр. И нэIэ зытетхэм ящыщщ сабий зэиншэхэмрэ адэ-анэ зыщхьэщымытхэмрэ щапI Нартан интернатыр, зи бзэр мыпсалъэ икIи зэхэзымых цIыкIухэм яхухэхауэ Прохладнэ къалэм дэт еджапIэр. Апхуэдэу Рае псапащIэ Iуэхум и мызакъуэу, республикэм щрагъэкIуэкI зэхьэзэхуэхэри къызэгъэпэща хъунымкIэ защIегъакъуэ. Абыхэм ящыщу къэбгъэлъагъуэ хъунущ «Кавказ джэгукIэхэм» я етIуанэ республикэ Iыхьэр. «2011 гъэм и егъэджакIуэ нэхъыфI» зэхьэзэхуэр.
Жэуаплыныгъэ ин хэлъу Рае зэфIих IуэхуфIхэм гу лъамытэу къанэркъым. Рае къыхуагъэфэщащ Налшык и щIыпIэ администрацэм ЕгъэджэныгъэмкIэ и департаментым, Къэбэрдей-Балъкъэрым Спортымрэ туризмымкIэ и министерствэм я щIыхь тхылъхэр.
Иджыблагъэ Рае щыIащ Белгород щIыналъэм «Тенториум»-м щригъэкIуэкIа зэIущIэм. Ар зытеухуауэ щытар ди сабийхэм я узыншагъэр хъумэнырщ.
— ЩIыуэпсым къыдит хущхъуэгъуэ зыхэлъхэм ящыщу япэ зи цIэ къиIуапхъэр бжьэ форщ. Сыхуейт ди сабий гъэсапIэхэм къыщыщIэддзэу пэщIэдзэ классхэр къаухыху (а ныбжьым итхэращ къэралым и ахъшэкIэ ягъашхэр) щIэблэм фо я Iэнэм тетыну. Японием и сабийхэм щIэчэ имыIэу ар ирагъэшх. Радиацэм и Iэужьыр зыбжанэрэ зыжьэхэуа мы къэралыгъуэм и щIэблэр ноби бжьэ хъугъуэфIыгъуэхэмкIэ ехъумэ. Абы хуэкIуащ Белгород областри.
«Тенториум» компанием и ехъулIэныгъэхэм ящыщ зыщ зи гугъу тщIа хущхъуэгъуэхэм зыщыщагъэгъуазэ центр Налшык къызэрыщызэIуихари.
Хьэту Астемыр.
